Vi kan lige så godt lære det med det samme, for vi slipper ikke uden om sortering af husholdningsaffald. Hvor ren skal makreldåsen være, og hvor skal kaffeposen hen? Spørgsmålene hober sig hurtigt op, når nordjyderne står hjemme i køkkenet og skal sortere husholdningsaffald. Det eneste der er sikkert er, at affaldssortering er kommet for at blive. - Det er jo ressourcer, som vi bruger, og vi kan simpelthen ikke blive ved med at lave nyt hver gang. Vi har jo allerede erfaring med at meget af det, som vi kalder affald i dag, det kan genanvendes, siger renovationschef hos Aalborg Forsyning Jens Boye til TV2 Nord. Vi vælter os i skrald Alene i Aalborg Kommune bliver der årligt indsamlet 60.000 tons husholdningsaffald. 3043 tons er sorteret plast og metal 7637 tons er pap og papir og de sidste 44500 tons er restaffald. - Jeg vil ikke sige, det går godt, men det går fremad, og det går væsentlig bedre. Vi kører nogle kampagner, og der er i hvert fald nogen, der lytter, og lytter godt til de her kampagner. Udfordringen er stadigvæk, at vi skal få folk til at forstå, at det her det giver mening, forklarer Jens Boye. Hvad betyder tegnene? Bliv klogere her: Én af de ting, der også tit opstår tvivl om er, hvor meget man skal rengøre sit affald, inden man sorterer det til genbrug. Her rammer forbrugeren ind i en af de helt store gråzoner, for ifølge Aalborg Forsyning skal man ikke bruge nye ressourcer som eksempelvis rent vand på at rengøre brugt emballage. - Tænk det smart ind. Når du står og laver mad. Sæt affaldet over i vasken, når du alligevel så skal til at gøre gryden ren bagefter. Især de emballager der kan være lidt fedtede, forklarer kommunikationskonsulent Lisanne Livoni Pehrson. Det er kommunikationskonsulent hos Aalborg Forsyning, Lisanne Livoni Pehrson, der dagligt arbejder med at fortælle borgerne, hvordan de bedst sorterer deres affald. - Det er svært at kommunikere, fordi det kan godt føles svært at sortere. Der kan være mange regler, der er mange myter, og man høre mange ting. Derfor kan det godt være svært at kommunikere entydigt om, hvordan man sorterer korrekt, fortæller Lisanne Livoni Pehrson, da TV2 Nord møder hende privat i familiens køkken, for at se nærmere på, hvordan man korrekt sorteret husholdningsaffald. - Vi har affald i hænderne hver dag mange gange i løbet dagen. Vi producerer rigtig meget affald, så affaldssortering er rigtig vigtigt, påpeger Lisanne Livoni Pehrson. Se de gode råd om sortering i hjemmet her: Sådan gør du Sølvpapir, makreldåser og kødbakker går i plast og metal. Kuverter og havregrynspakker i pap og papir. Og en cykellygte der ikke kan mere skal skilles af og fordeles ud over flere forskellige sorteringer. Batterier, småt elektronik og plast og metal. Du kan selv fortsætte listen, for eksemplerne er uendelige. - Jeg kan godt forstå, hvis folk synes, det kan være besværligt. Det vi beder borgerne om derhjemme eller for den sags skyld på genbrugspladserne, det er den grove sortering. Den fine sortering, det skal vi nok tage os af. Det har vi modtageanlæg til. - Med husholdningsaffald skal folk skal ikke forholde sig til, om det er hårdt eller blød plast. Det skal vi nok tage os af. Vi beder også folk om at sortere pap og papir sammen i husstandsindsamlingen. Så skal vi nok sortere det for dem. Vi prøver at gøre det så enkelt som muligt, siger renovationschef Jens Boye. Affald, sortering og genbrug er ikke et spørgsmål om penge Renovationschefen for Aalborg Forsyning påpeger, at det ikke er et spørgsmål om penge, når vi skal sortere og genbruge vores affald. Det er en nødvendighed, som er politisk besluttet. - Det er ikke kun kroner og ører. Det er ikke økonomien, der er hoveddriveren i det her. Der hvor økonomien eller i hvert fald fordelen skal ses, det er jo på det store miljømæssige regnskab. Det er blandt andet udledning af CO2. Jo mere vi kan genbruge af de her produkter, jo mindre CO2 udleder vi, siger Jens Boye. Er du i tvivl om, hvordan du skal sortere dit husholdningsaffald, så kan du downloade appen ”Affaldsportal”. Her kan du taste dit affald ind og få at vide, hvilken skraldespand du skal smide det i. Hvis du taster din adresse ind, så hjælper appen i øvrigt også med at holde styr på, hvornår du får tømt skrald næste gang. Se tv-indslaget om affaldssortering her:

Opsummering:
TV2 Nord sætter nu fokus på affald, sortering og genanvendelsen. Hele ugen kan du her på hjemmesiden, i TV og på vores sociale medier blive klogere på dit affald - hvordan du sorteret det, og hvordan det bliver genbrugt.